text: Døre lukkes i Esbjergsag
  27 oktober 2011 kl. 08.18
  Den sag, der fik Esbjergsagen til at rulle, bliver foreløbig behandlet for lukkede døre af hensyn til 12-årig.
  Retten i Esbjerg lukkede dørene, da en 12-årig piges forklaring torsdag blev afspillet. Politiet optog i oktober sidste år 45 minutter på video med pigen, som fik sagen til at rulle mod den mand, som er tiltalt for omfattende sexmisbrug af ti børn.
  Dommer Niels Petersen lukkede midlertidigt dørene for offentligheden for ikke at krænke pigen unødigt.
  Hun er i dag 12 år og er en blandt tilsammen ti ofre, som en 40-årig mand er tiltalt for at have krænket groft. Manden er tiltalt for over 30 forhold om sexmishandling, trusler og vold mod de mange mindreårige børn, heraf en enkelt dreng.
  Forbrydelserne skulle være sket gennem over 20 år i Københavnsområdet, på Lolland og senest i Esbjerg.
  Den nu 12-årige pige skulle være krænket i Svømmestadion Danmark i Esbjerg i juli 2010. Manden har efter anklageskriftet taget pigen op på sit skød og holdt omkring hende, ligesom han trak op i sine badeshorts og viste hende sit lem.
  Overgrebet blev anmeldt til politiet den 22. september. En værge til pigen fortalte politiet, at pigen var blevet udsat for overgreb fra "en venindes far".
  Pigens anklage mod manden hører til de absolut milde i den store sag, hvor den 40-årige mand og far til fire børn nægter alt.
  Han er også tiltaget for at have voldtaget sin egen datter.
  